BDMS น่าเก็บก่อนXD ปันผล 0.19 บ. จ่อรับผลดีMSCIปรับเกณฑ์ใหม่-บุ๊คกำไรพิเศษดันทั้งปีโตแรง
BDMS น่าเก็บก่อน XD ปันผล 0.19 บ. จ่อรับผลดี MSCI ปรับเกณฑ์ใหม่-บุ๊คกำไรพิเศษหนุนทั้งปีโต!
12 มี.ค. 2562

“ข่าวหุ้นธุรกิจออนไลน์” ทำการสำรวจข้อมูลและบทวิเคราะห์หุ้น บริษัท กรุงเทพดุสิตเวชการ จำกัด(มหาชน) หรือ BDMS หลังบริษัทเตรียมขึ้นเครื่องหมาย XD ในวันที่ 14 มี.ค.2562 ซึ่งบริษัทเตรียมจะจ่ายปันผลเป็นเงินสด 0.19 บาทต่อหุ้น
สำหรับการขึ้นเครื่องหมาย XD นั้น หมายความว่านักลงทุนที่ซื้อหุ้นในวันนี้จะไม่ได้สิทธิรับเงินปันผล ดังนั้นการที่นักลงทุนเข้าซื้อหุ้นที่ติดเครื่องหมาย XD ในวันที่ขึ้นเครื่องหมาย XD อาจทำให้นักลงทุนได้รับผลตอบแทนน้อย และการขึ้นเครื่องหมาย XD จะกระทบต่อราคาหุ้นในทางลบ ซึ่งหลังจากวันขึ้นเครื่องหมาย XD ราคาหุ้นมักปรับตัวลงด้วยจำนวนเงินที่จ่ายปันผล
ทั้งนี้นักวิเคราะห์ บล.เคจีไอ (ประเทศไทย) ระบุในบทวิเคราะห์ แนะนำ “ซื้อ” หุ้น BDMS ราคาเป้าหมาย 32.20 บาท/หุ้น สำหรับปี 2562 คาดว่า BDMS จะรับรู้กำไรก้อนโตจากการขายหุ้น RAM ทั้งหมดที่ถืออยู่ให้กับผู้ซื้อสี่ราย จึงปรับเพิ่มประมาณการกำไรปี 2562 เป็น 1.60 หมื่นล้านบาท (โต 74.3% เทียบจากปีก่อน) เพื่อสะท้อนถึงกำไรพิเศษก้อนโต 6.09 พันล้านบาท
ทั้งนี้คาดว่ากำไรจากธุรกิจหลักในปี 2562 จะอยู่ที่ 9.92 พันล้านบาท (โต 8% เทียบจากปีก่อน) ในขณะที่คาดว่ากำไรสุทธิปี 2563 จะอยู่ที่ 1.06 หมื่นล้านบาท (โต 6.6% เมื่อเทียบจากปีก่อน)
ส่วนนักวิเคราะห์ บล.ซีจีเอส-ซีไอเอ็มบี ระบุในบทวิเคราะห์ แนะนำ “ซื้อ” หุ้น BDMS ประเมินราคาเป้าหมาย 27 บาท โดย BDMS มีรายได้จากกิจการโรงพยาบาลเติบโต 9% เทียบจากปีก่อนในปี 2561 ขณะที่คาดว่ารายได้จะเติบโต 8-9% ในปี 2562-2563 และมองว่า GPM จะเพิ่มขึ้นจาก 31.6% ในปี 2561 เป็น 31.7-32% ในปี 2562-2563 เมื่อโรงพยาบาลใหม่มีผลการดำเนินงานดีขึ้น
โดย BDMS ขายหุ้นทั้งหมด 38% (4.6 ล้านหุ้น) ใน RAM ที่ราคา 2,800 บาทต่อหุ้น รวมมูลค่า 1.28 หมื่นล้านบาทในเดือนม.ค.2563 และ BDMS มีค่าใช้จ่ายในการลงทุนใน RAM อยู่ที่ 1,240 บาทต่อหุ้นตามวิธีส่วนได้เสีย เท่ากับว่า บริษัทจะมีกำไรจากการขายหุ้นครั้งนี้อยู่ที่ 1,560 บาทต่อหุ้นหรือ 7.2 พันล้านบาท
ดังนั้นจึงคาดว่า BDMS น่าจะบันทึกกำไรจากการขายเงินลงทุนหลังหักภาษีรวม 5.7 พันล้านบาทในไตรมาส 1/62 มองว่ากำไรจากการขายเงินลงทุนจำนวนจะช่วยผลักดันให้ราคาหุ้นปรับตัวสูงขึ้นส่วน downside risk ต่อคำแนะนำของเราคือมาตรการที่เข้มงวดของรัฐบาลในการควบคุมราคายา, เวชภัณฑ์และบริการทางการแพทย์ของโรงพยาบาล
ด้านนักวิเคราะห์ บล.โนมูระ พัฒนสิน ระบุในบทวิเคราะห์ ประเมินราคาเป้าหมาย BDMS โดยจุดเด่นที่มีเครือข่ายโรงพยาบาลแข็งแกร่งและมีชื่อเสียง เพิ่มโอกาสต่อผู้ใช้บริการ OPD และ IPD หนุนรายได้และอัตรากำไร คาดกำไรปี 2562-2563 โตเฉลี่ย 17% CAGR และภาพระยะกลางยาวยังดี จากการเป็น First mover เข้าสู่ Medical tourism จาก Wellness clinic รวมถึง การเปิดตลาดเข้าสู่ตลาดจีนผ่านการร่วมมือกับ Ping AN ขณะที่ ระยะสั้นคาดกำไรไตรมาส 1/62 ยังเพิ่มเมื่อเทียบจากปีก่อนและเมื่อเทียบไตรมาสก่อนจากกำไรจากการขาย RAM
ขณะเดียวกันยังมองเป็น Defensive play ที่ดี ในภาวะที่ตลาดผันผวน โดยมี PER ปี 2562 ที่ 32.9 เท่า มี Premium กว่ากลุ่มฯจากการเป็นผู้นำในอุตสาหกรรม เครือข่ายรพ.ครอบคลุมและแบรนด์แข็งแกร่ง ดึงดูดทั้งผู้ใช้บริการและแพทย์มือดี นอกจากนี้ยังเป็นอีกบริษัทที่จะรับผลบวกจากเม็ดเงิน MSCI หากมีการปรับกฎเกณฑ์การคำนวณ (คาดรู้ผลก่อน 29 มี.ค.)